Norges Farmaceutiske Forening heretter kalt Farmaceutene, er profesjons- og fagforeningen for farmasøyter i Norge. Vi har 5 000 medlemmer og jobber for visjonen: Riktige legemidler, bedre helse - god samfunnsøkonomi.

Farmaceutene har to innspill til varselutvalgets rapport:

* Meldesystemet må gjelde for alle virksomheter som yter helsetjenester.
* Oppfølging av avvik er et av de viktigste læreverktøyene for helsepersonell, dette må brukes strukturelt, på tvers av virksomheter og nasjonalt. Arbeidet må styrkes gjennom gode systemer, men ikke minst gjennom et fellesarbeid for å styrke meldekulturen.

**Aktører utenfor helse- og omsorgstjenesten**

Norge har valgt at noen aktører som yter helsetjenester ikke er definert som helse- og omsorgstjeneste, dette gjelder for eksempel optikerbutikker og apotek. Gjennom sin virksomhet påvirker de imidlertid enkeltpersoners helse, på lang og kort sikt, direkte og indirekte, gjennom helsetjenester de yter og helsetjenester de ikke yter. Disse aktørene burde vært en særskilt del av varslingsutvalgets mandat, men utfra det Farmaceutene leser i mandatet og rapporten fra mandatet ser det ikke ut til at disse aktørene inngikk i mandatet i det hele tatt. Uavhengig av dette bør man inkludere disse aktørene i endringer som gjøres. Dette er viktig av tre grunner:

* Tydeligere ansvar aktørenes ansvar til å melde og håndtere meldinger
* erfaringer og hendelser kan bidra til læringen på makronivå
* belyse systemsvikt gjennom hendelser

*Aktørers ansvar*

Farmaceutene opplever ulik praksis mellom apotek for når, hva, hvordan og hvor meldinger for hendelser på apotek varsles i dag og hvordan det følges opp. Dette skyldes ikke manglende vilje, men uklare krav og forventninger i lovverk og fra myndighetene.

*Læring på makronivå*

Utvalget peker på Wrigstads funn knyttet til læring på makronivå, hvordan man ikke utnytter mulighetene for læring av avvik utover prosedyrer og mikronivå. Ved å knytte feil sammen med andre helseaktører kan man oppdage og lære av følgefeil langt utover en prosedyresvikt. Feil i apotek kan for eksempel føre til en sykehusinnleggelse. Med et tverrgående system er det større mulighet for å forebygge uønskede hendelser i helse- og omsorgstjenesten utenfra, og å lære av feil som oppdages i helse- og omsorgstjenesten, men hvor årsaken lå utenfor.

*Systemsvikt*

Enkelte feil skyldes ikke valg fra helsepersonell eller pasient, men snarere systemsvikt. Hvordan påvirker egentlig legemiddelmangel pasientene? Hva betyr det for trygg legemiddelbruk at apotek har 500 ubesatte farmasøytstillinger? Dette er mulige utfordringer man kan få mer kunnskap om med et meldesystem som inkluderer aktørene som påvirker befolkningens helse, men som ikke er definert som en helse- og omsorgstjeneste.

**Meldekultur, oppfølging og utdanning**

Norges Farmaceutiske Forening mener man bør arbeide aktivt for god meldekultur og oppfølging av nesten hendelser og hendelser. Dette må virksomhetene ta ansvar for. Aktiv oppfølging av meldte avvik er essensielt og ansvaret kan ikke kun tillegges den enkelte ansatte eller leder, men må gjøres strukturelt. Det må føres både interne og eksterne tilsyn med meldekultur, avvikshåndtering og ikke minst oppfølgingen av meldinger. På samme måte som bivirkningsregistrering medfører økt kunnskap om legemidler og bidrar til riktigere og tryggere legemiddelbruk, vil en god meldekultur og et skikkelig meldesystem gi kunnskap som kan bidra til en mer effektiv helsetjeneste hvor ressursene brukes riktig.

Melding og meldesystemer må være en integrert del i utdannelsen av helsepersonell, slik at vårt fremtidige helsepersonell får meldekulturen inn under huden helt fra starten.